ཚེས་༡༥ཉིན་སྔ་དྲོ་ཆུ་ཚོད་༩ཙམ་ལ་ལ་དྭགས་ལྡུམ་ར་བསམ་གཏན་གླིང་དགོན་པའི་གསུང་རའི་ནང་ལ་དྭགས་དབྱར་ཆོས་ཆེན་མོ་ཐེངས་དྲུག་པ་དབུ་འབྱེད་དང་བཀའ་སློབ་བཀའ་དྲིན་སྩལ།ཚེས་༡༦ཉིན་ལ་དྭགས་ལྡུམ་ར་བསམ་གཏན་གླིང་དགོན་པར་དགའ་ལྡན་ཁྲི་ཟུར་རི་རྫོང་རིན་པོ་ཆེ་མཆོག་དང་ཁྲིག་རྩེ་རིན་པོ་ཆེ་མཆོག་གིས་གཙོས་དགེ་བཤེས་བླ་སྤྲུལ་ཁག་གཅིག་དང་།གཞན་ཡང་ཆབ་སྲིད་དབུ་ཁྲིད་དང་མི་མང་སྟོང་ཕྲག་བརྒལ་བར་རྗེ་ཙོང་ཁ་པ་ཆེན་པོས་མཛད་པའི་ལམ་གཙོ་རྣམ་གསུམ་དང་།སེམས་སྐྱེས་བཀའ་བརྒྱ་མ།དེ་བཞིན་འཇམ་དཔལ་མཚན་བརྗོད་ཀྱི་ལྗགས་ལུང་སྩལ།ཚེས་༡༧ཉིན་གྱི་སྔ་དྲོ་ཆུ་ཚོད་༩ཐོག་ལ་དྭགས་ལྡུམ་ར་བསམ་གླིང་སེར་སྐྱ་མང་ཚོགས་གཙོ་བོར་གྱུར་བའི་ལ་དྭགས་ས་གནས་འདྲ་མིན་ནས་འདུས་པའི་དད་ལྡན་རྣམས་ལ་སྒྲོལ་དཀར་ཡིད་བཞིན་འཁོར་ལོའི་ཚེ་དབང་དང་།བྱང་སེམས་སྡོམ་པ་འབོགས་ཆོག་མཛད།